b'\n_START_ARTICLE_\nEckersberg - En smuk l\xc3\xb8gn\n_START_PARAGRAPH_\nEckersberg - En smuk l\xc3\xb8gn er en kunstudstilling med malerier og tegninger af den dansk guldaldermaler C.W. Eckersberg. Udstillingen \xc3\xa5bnede den 8. oktober 2015 p\xc3\xa5 Statens Museum for Kunst og l\xc3\xb8b frem til 24. januar 2016, hvorefter den blev flyttet til Hamburger Kunsthalle for senere ogs\xc3\xa5 at komme til Paris._NEWLINE_Udstillingen best\xc3\xa5r i sin fulde udgave af 127 v\xc3\xa6rker samlet fra danske kunstmuseer, specielt Statens Museum for Kunst, udenlandske kunstmuseer og private samlinger. Den indeholder v\xc3\xa6rker fra Erotisk scene malet cirka 1805 til En Korvet p\xc3\xa5 Stabelen malet i 1851 og tegningen Ved et vindue i kunstnerens atelier fra 1852. Ud over Eckersbergs v\xc3\xa6rker indeholder udstillingen ogs\xc3\xa5 J.V. Gertners portr\xc3\xa6tmaleri af Eckersberg fra 1850 og Otto Evens\' gipsskulpturportr\xc3\xa6t fra 1865._NEWLINE_Af Eckersbergs-malerier fra udenlandske museer var En falden kvindes historie I og Den s\xc3\xa5kaldte Rafaels Villa i Villa Borgheses have i Rom (Hamburger Kunsthalle), En udflytterg\xc3\xa5rd af bondebyen Spejlsby p\xc3\xa5 M\xc3\xb8n (Kunsthalle zu Kiel), Odysseus flygter fra Polyfems hule (Princeton University Art Museum), Alkyones dr\xc3\xb8m. Skitse (Landesmuseum, Schloss Gottorf) samt Parti ved Cloaca Maxima (National Gallery of Art, Washington)._NEWLINE_Med udstillingen udkom bogen Eckersberg, der indeholder et r\xc3\xa6sonneret katalog over de udstillede v\xc3\xa6rker og l\xc3\xa6ngere artikler om Eckersberg og hans kunst. Kasper Monrad stod for konceptet for b\xc3\xa5de udstilling og bog. Ud over Monrad bidrog Henrik Holm, Anna Schram Vejlby, Neela Struck, Jesper Svenningsen, Gry Hedin og David Jackson med artikler til bogen._NEWLINE_Op til udstillingen var et nyt skybillede af Eckersberg blevet identificeret. En mand havde f\xc3\xa5et et kasseret maleri og haft det h\xc3\xa6ngende p\xc3\xa5 sit toilet. P\xc3\xa5 baggrund af en tvivlsom signering havde han haft mistanke om at maleriet kunne v\xc3\xa6re malet af K\xc3\xb8bke. B\xc3\xa5de Den Hirschsprungske Samling og Bruun Rasmussens Kunstauktioner afviste denne tolkning, og f\xc3\xb8rst da manden henvendte sig til Statens Museum for Kunst og Kasper Monrad blev billedet anerkendt som et Eckersberg-maleri. Ydermere genkendte kunstkonsulenten Niels Vodder skyformationen i Eckersberg-maleriet Det russiske linjeskib "Asow" og en fregat til ankers p\xc3\xa5 Helsing\xc3\xb8rs red. Maleriet blev efterf\xc3\xb8lgende vurderet til omtrent to millioner kroner og doneret til Statens Museum for Kunst. Det indgik i udstillingen under titlen Studie af skyer over \xc3\x98resund._NEWLINE_Regentparret deltog i den officielle \xc3\xa5bning den 7. oktober 2015, og udstillingen fik omtale og anmeldelse i flere dagblade.'